Læknar segja þörf á úrbótum á úrvinnslu alvarlegra atvika sem koma upp í heilbrigðiskerfinu. Læra þurfi af reynslusögum kvenna sem stigið hafa fram í vikunni og lýst alvarlegum afleiðingum mistaka innan kerfisins. Steinunn Þórðardóttir, formaður Læknafélags Íslands, fagnar því að heilbrigðisráðherra hafi endurvakið starfshóp um öryggi sjúklinga og heilbrigðisstarfsfólks. Hún segir aðgerða þörf strax og skýra þurfi ábyrgð stofnana í heilbrigðiskerfinu og þeirra sem þar starfa.
Þetta þarf líka að vera skýrara, þú getur ekki sett starfsfólkið þitt í hvaða aðstæður sem er og gert það svo persónulega ábyrgt ef eitthvað fer úrskeiðis sem klárlega er stórkostleg hætta á ef það er undirmönnum og allt of mikið álag og fólk missir yfirsýnina. Ætlarðu þá að láta einstaklinginn sem lendir með svartapétur í höndunum, á hann að bera alla ábyrgð, þannig að það þarf að skýra þetta og sem dæmi þá kölluðu læknar á bráðamóttöku eftir þessu síðasta sumar, sögðu við erum undir neyðarmönnun í allt sumar, við höfum ekki yfirsýn, þetta er náttúrulega bara eins og við séum alltaf í einhverju neyðarástandi alla daga, er ég persónulega ábyrg eða ábyrgur ef eitthvað fer úrskeiðis í minni læknismeðferð við þessar aðstæður, og þessu hefur í rauninni ekki ennþá verið svarað.
